ভারতীয় রেলকে বাঁচাতে যাত্রীভাড়া বাড়ানোর পথেই হাঁটতে চলেছে নরেন্দ্র মোদী সরকার। আগেই এমনটা জানিয়েছে সংবাদসংস্থা পিটিআই। ৫ থেকে ১০ শতাংশ হারে ভাড়া বাড়তে পারে বলে মনে করা হচ্ছে।
সেই সঙ্গে এমনটাই খবর যে গত বছরের মতো এই বছরেও নতুন কোনও ট্রেন-এর ঘোষণা করবেন না রেলমন্ত্রী সুরেশ প্রভু। ২০১৫ সালের রেল বাজেট পেশ করার সময় রেলমন্ত্রী জানিয়েছিলেন, আর নতুন ট্রেন চালু না করে বরং ট্রেনের গতি, যাত্রী সুরক্ষা এবং স্টেশন চত্বর পরিষ্কারের বিষয়ে জোর দেওয়া হবে। এবারও সেই একই পথেই হাঁটতে চাইছেন প্রভু।
রেল মন্ত্রক সূত্রে জানা গিয়েছে, গত ১০১৫-১৬ বাজেটে নতুন ট্রেনের ঘোষণা না হলেও সারা বছর প্রয়োজন মতো বিভিন্ন ট্রেনের পথ বদল হয়েছে। সেটা আগামী দিনেও চলতে থাকবে। তবে নতুন ট্রেনের বোঝা বাড়াতে চাইছে না রেল।
আগামী বছরেই রেল সপ্তম বেতন কমিশনের প্রস্তাব কার্যকর করতে চলেছে। তার আগে রেলমন্ত্রী সুরেশ প্রভু আয় বাড়ানোর পথে হাঁটবেন বলে মনে করা হচ্ছে। ওই বেতন কাঠামো মানলে রেলের খরচ ৩২ হাজার কোটি টাকা বাড়বে বলে রেলমন্ত্রক-সূত্রে খবর। এবার সেই টাকা তুলতে যাত্রীদের উপরে বাড়তি ভাড়ার চাপ আসতে চলেছে বলেই মনে করা হচ্ছে।